**Beszámoló**

**a Hévízi Televízió Nonprofit Kft**

**2024. évi gazdálkodásáról**

**- kiegészítés -**

**Fegyverneky Levente**

**ügyvezető igazgató**

**A 2024-as év gazdasági évről**

A HTV gazdálkodását november elsejéig a korábbi vezetés végezte, így azokra nagy ráhatásunk, sok esetben még rálátásunk sem adatott. Azonban november után első lépésként elkezdtük átvizsgálni, hogy a cégnek milyen szolgáltatónál, milyen szerződései vannak, így találtunk több olyan előfizetést is, ami évek óta kihasználatlanul terhelte a Kft költségvetését. Ezeket lehetőségeinkhez mérten felmondtuk. A 2024-re tervezett gazdasági terv tarthatóságát, nagyban elbizonytalanította a korábbi ügyvezető és felesége távozása. Mind a végkielégítés, mind az utolsó hónapban, a teljes alkalmazotti gárda, így saját maguk számára is kiírt, sikeres célfeladat teljesítések kifizetése a kalkulált kiadásokon kívül volt. Azonban a távozók munkabérköltségével felszabaduló összegekkel és kisebb átcsoportosításokkal, az utolsó két hónapra egyensúlyba tudtuk hozni a költségvetésünket és elsődleges céljainkat (bérek kifizetése, a folyószámla pozitívban tartása) el tudtuk érni.

December hónapban, az önkormányzat külön támogatásával, pedig év végi bónuszt tudtunk biztosítani azoknak a munkavállalóknak, akik az új város és cégvezetésnek továbbra is bizalmat szavaztak és pozíciójukban maradtak.  
  
A HTV piaci alapokon való működtetése egy Hévíz méretű településen nem reális elvárás, a Kft nonprofit jellege, a közszolgálati feladatok ellátásából is fakad.

**Személyi kérdések**

A 2024-es évben a HTV a város és a környék televíziós tájékoztatására rendezkedett be a személyi állományt illetően. Ez az év végére megváltozott. A HTV működési és hírfeldolgozási területét a városra szűkítettük és mellette megjelent a kreatív tartalomgyártás is.

November elsejével távozott a korábbi ügyvezető és a felesége, aki titkári funkciót töltött be a cégnél, majd a hónap közepén egy főállású operatőr hagyta el a céget, aki Budapesten kapott lehetőséget, illetve az üzletkötő kollegától búcsúztunk el, akinek a feladatait az igazgató helyettes vette át. Ezek a változások lehetővé tették, hogy racionalizáljuk a televízió munkavégzését, a feladatköröket és az így felszabadult bértömegből a 2025-ös évben új funkciókat láthassunk el. Olyanokat, amelyek túlmutatnak a televíziós műsorszolgáltatáson és város fejlődését szolgálják.

A Hévízi Televízió személyi állománya a 2024-es év végére a következő képpen változott: A HTV főállású alkalmazásában áll egy fő ügyvezető, aki egyben szerkesztői, operatőri és vágói feladatokat is ellát, egy igazgató helyettes, aki szerkesztőként is dolgozik, két szerkesztő és két operatőr/vágó. Ezen kívül egy szerkesztő vállalkozói megbízással dolgozik a Kft-nek.

**Szakmai kérdések**

A novemberi váltással alapvető cél volt, hogy szemléletet váltsunk a HTV működésében. A HTV-t regionális vagy térségi televízióként üzemeltetni csupán presztízs jellegű célokat szolgált, az tényleges tájékoztatási funkcióit egyre kisebb hatékonysági fokon látta el. Ez nem a képviselt minőség romlása miatt történt, hanem mert az emberek hírfogyasztási szokásai megváltoztak. Egyre kevesebben használják a televíziót elsődleges forrásnak, ha a szűkebb értelembe vett világ történéseiről tájékozódni szeretnének. Ma már mindenkinek azonnal kell az információ és ehhez az eszköz, már több mint egy évtizede az ember zsebében lapul. Ezt a nem újkeletű változást szükségszerű volt lekövetni. A tévés műsorgyártást olyan városi eseményekre összpontosítjuk, amelyek a városlakókról, a város lakóinak szólnak. Ezek azok a tartalmak, amelyeket máshonnan nem fognak tudni elérni a Hévíziek.  
A kreatív tartalmak megjelenésével pedig a város arculatának építéséhez, marketing tevékenységéhez kívánunk hozzájárulni. Olyan, social-média felületekre optimalizált videók készítésével, amelyek érdeklődést válthatnak ki a városon kívül is, ezzel is hozzájárulhatnak a város brand építéséhez.   
  
  
Hévíz, 2025. május 20.

Fegyverneky Levente

ügyvezető igazgató